CELEX: 32016D0929(01)
Language: ro
Date: 2016-09-28 00:00:00
Title: Decizia de punere în aplicare a Comisiei din 28 septembrie 2016 privind stabilirea unui program de lucru pentru evaluarea cererilor de reînnoire a aprobărilor substanțelor active care expiră în 2019, 2020 și 2021, în conformitate cu Regulamentul (CE) nr. 1107/2009 al Parlamentului European și al Consiliului

29.9.2016   
            
            
               RO
            
            
               Jurnalul Oficial al Uniunii Europene
            
            
               C 357/9
            
         DECIZIA DE PUNERE ÎN APLICARE A COMISIEI
   din 28 septembrie 2016
   privind stabilirea unui program de lucru pentru evaluarea cererilor de reînnoire a aprobărilor substanțelor active care expiră în 2019, 2020 și 2021, în conformitate cu Regulamentul (CE) nr. 1107/2009 al Parlamentului European și al Consiliului
   (2016/C 357/05)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 18,
   întrucât:
   
               (1)
            
            
               Un număr mare de substanțe active considerate ca fiind aprobate în conformitate cu Regulamentul (CE) nr. 1107/2009 și enumerate în partea A din anexa la Regulamentul nr. 540/2011 (2) au o dată de expirare stabilită între 1 ianuarie 2019 și 31 decembrie 2021. În partea B din anexa la Regulamentul de punere în aplicare (UE) nr. 686/2012 al Comisiei (3), sunt enumerate substanțele active respective și se încredințează statelor membre evaluarea acestor substanțe active, desemnând pentru fiecare substanță activă un stat membru raportor și un stat membru coraportor în scopul desfășurării procedurii de reînnoire.
            
         
               (2)
            
            
               Având în vedere timpul și resursele de care au nevoie statele membre și Autoritatea Europeană pentru Siguranța Alimentară pentru finalizarea evaluării cererilor de reînnoire a aprobărilor pentru un număr atât de mare de substanțe active, este necesar să se stabilească un program de lucru în care să se grupeze substanțele active similare, stabilindu-se priorități în funcție de preocupările legate de siguranța pentru sănătatea oamenilor și a animalelor sau pentru mediu, astfel cum se prevede la articolul 18 din Regulamentul (CE) nr. 1107/2009.
            
         
               (3)
            
            
               După cum se menționează în considerentul 17 din Regulamentul (CE) nr. 1107/2009, în cazul substanțelor cu risc redus, este oportun să se procedeze la identificarea acestor substanțe și la facilitarea introducerii pe piață a produselor fitosanitare care le conțin. De asemenea, în conformitate cu obiectivele Directivei 2009/128/CE a Parlamentului European și a Consiliului (4), ar trebui promovată utilizarea produselor fitosanitare cu cele mai puține efecte negative asupra sănătății oamenilor și a animalelor și asupra mediului. Prin urmare, programul ar trebui să reunească substanțele active cu risc redus, pentru a acorda prioritate evaluării acestora în vederea reînnoirii aprobării lor în timp util.
            
         
               (4)
            
            
               În plus, ar trebui identificate de asemenea substanțele pentru care, date fiind proprietățile lor, este de așteptat să nu respecte criteriile de aprobare stabilite la punctele 3.6.2-3.6.5 și la punctul 3.7 din anexa II la Regulamentul (CE) nr. 1107/2009. Programul ar trebui să reunească aceste substanțe cu scopul de a acorda prioritate evaluării lor.
            
         
               (5)
            
            
               Având în vedere resursele de care dispun autoritățile care efectuează evaluarea cererilor de reînnoire a aprobărilor, nu se poate exclude faptul că, dacă se acordă prioritate evaluării substanțelor prevăzute în prezenta decizie, aprobarea altor substanțe active ar putea expira înainte de a se lua o decizie privind reînnoirea aprobării lor. În astfel de cazuri, perioada de aprobare a acestor substanțe active ar trebui prelungită în timp util, în conformitate cu dispozițiile articolului 17 din Regulamentul (CE) nr. 1107/2009.
            
         
               (6)
            
            
               În plus față de gruparea substanțelor active similare în funcție de prioritatea acordată evaluării lor, articolul 18 din Regulamentul (CE) nr. 1107/2009 prevede, de asemenea, că programul de lucru trebuie să cuprindă elemente specifice. Regulamentele de punere în aplicare (UE) nr. 844/2012 și (UE) nr. 686/2012 (5) pun în aplicare literele (a)-(e) și, respectiv, litera (f) din articolul 18 al doilea paragraf din Regulamentul (CE) nr. 1107/2009,
            
         DECIDE:
   Articol unic
   Se adoptă programul de lucru, astfel cum figurează în anexa la prezenta decizie.
   
      Adoptată la Bruxelles, 28 septembrie 2016.
      
         
            Pentru Comisie
         
         Vytenis ANDRIUKAITIS
         
            Membru al Comisiei
         
      
   
   
      (1)  JO L 309, 24.11.2009, p. 1.
   
      (2)  JO L 153, 11.6.2011, p. 1.
   
      (3)  Regulamentul de punere în aplicare (UE) nr. 686/2012 al Comisiei din 26 iulie 2012 de alocare către statele membre, în sensul procedurii de reînnoire, a evaluării substanțelor active (JO L 200, 27.7.2012, p. 5).
   
      (4)  Directiva 2009/128/CE a Parlamentului European și a Consiliului din 21 octombrie 2009 de stabilire a unui cadru de acțiune comunitară în vederea utilizării durabile a pesticidelor (JO L 309, 24.11.2009, p. 71).
   
      (5)  Regulamentul de punere în aplicare (UE) nr. 844/2012 al Comisiei din 18 septembrie 2012 de stabilire a dispozițiilor necesare pentru punerea în aplicare a procedurii de reînnoire pentru substanțele active, prevăzută în Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare (JO L 252, 19.9.2012, p. 26).
   
      ANEXĂ
      
                  1.
               
               
                  Programul de lucru vizează substanțele active considerate ca fiind aprobate în conformitate cu Regulamentul (CE) nr. 1107/2009, enumerate în partea B a anexei la Regulamentul de punere în aplicare (UE) nr. 686/2012.
               
            
                  2.
               
               
                  Prioritățile pentru evaluarea cererilor de reînnoire a aprobărilor substanțelor active și gruparea substanțelor active similare, astfel cum se prevede la articolul 18 din Regulamentul (CE) nr. 1107/2009, sunt următoarele:
                  
                              1.
                           
                           
                              Se acordă prioritate evaluării cererilor de reînnoire a aprobărilor substanțelor active care, date fiind proprietățile lor, ar putea fi identificate ca fiind potențial substanțe active cu risc redus, pentru a permite unui număr cât mai mare de substanțe active cu risc redus să fie aprobate fără întârziere sau cu cât mai puține întârzieri.
                           
                        
                              2.
                           
                           
                              Se acordă prioritate evaluării cererilor de reînnoire a aprobărilor substanțelor active pentru care, date fiind proprietățile lor, este de așteptat să nu respecte criteriile de aprobare stabilite la punctele 3.6.2-3.6.5 și 3.7 din anexa II la Regulamentul (CE) nr. 1107/2009. În consecință, aceste evaluări se efectuează fără întârziere sau cu cât mai puține întârzieri.
                           
                        
                              3.
                           
                           
                              În cazul în care aprobarea anumitor substanțe active care nu sunt vizate de subpunctele 1 și 2 ar putea expira înainte de a se lua o decizie privind reînnoirea aprobării lor, perioada de aprobare a acestor substanțe active se prelungește în timp util, în conformitate cu dispozițiile articolului 17 din Regulamentul (CE) nr. 1107/2009.